褒忠廟歌
作者：葉夢得
朝代：宋

paragraphs: 天生裔夷，以限四極。
有不能然，乃嘯上國。
既殄我民，爾則逆天。
惡稔而誅，天胡舍㫋。
在昔肅氏，厥貢砮矢。
不我來庭，敢干我紀。
揭揭楊侯，梗其喉牙。
萬夫一軀，莫我敢加。
誰謂爾狂，我馮我抑。
誰謂備殘，我唑我斥。
天子曰嘻，惟我有臣。
曷不贖之，人百其身。
屹屹崇岡，侯安于域。
桷梴旅楹，侯有廟食。
惟皇上帝，命侯來歸。
顧瞻山川，申我王威。
侯食百世，旗纛旖旖。
百靈齊趨，從侯北指。
侯車轟轟，于彼故疆。
覆其穴巢，何有虎狼。
告功帝閽，帝笑爲喜。
四方既平，侯祀百世。
曷慕匪忠，歇畏匪死。
簡于帝衷，惟忠弗畏。
明明天子，與帝一心。
是播是崇，是顯自今。
有流滔滔，貫于南邦。
我詩孔昭，配此大江。